**SEMN AL DINASTIEI MING**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SEMN AL DINASTIEI MING

Semn al dinastiei Ming,

Fără tine nu mai ning

Ci mă pierd încetişor,

Picătură dintr-un nor.

Mă îngrop adânc în tina

Şi mi-e sete de lumină

Izvorând din ochii tăi.

Şi mi-e dor de munţi, de văi,

Dor de iarbă necosită,

Iarbă dulce, aromită

Cu miros de trup curat.

Oare chiar te-am mângâiat

Semn al dinastiei Ming?

Amintirile mă-nving.

Străzi pe unde ne-am plimbat,

Umbre unde-am sărutat

Mâna ta atât de dragă,

Gura ta, o roşie fragă,

Toate locurile aceste

Mă întreabă unde este

Zâna mea cu ochi adânci.

Omule, de ce mă frângi?

Cum să fac din nou să-mi fii

Dor de viaţă, zori de zi,

Semn al dinastiei Ming?

Ca un soare vechi mă sting

Şi mă pierd în infinit.

Nebuneşte te-am iubit.

Nebuneşte te iubesc!

Omenesc, neomenesc?

Cine poate să despartă

Zborul dorului de artă?

Cine ar putea să spună

Că iubirea nu-i nebună

Ratacire-n paradis?

Tu, care-ai rămas un vis?

Ca un soare vechi mă sting.

Fără tine nu mai ning,

Semn al dinastiei Ming!